Budapest Főváros Önkormányzata

**PÁLYÁZATI FELHÍVÁS**

**2014.**

A Fővárosi Közgyűléspályázatot hirdet

**Közösségi célú városrehabilitációs programok**

megvalósítására

# A programok célja

A Fővárosi Közgyűlés a Fővárosi Városrehabilitációs Keret (továbbiakban: Keret) működtetésével a budapesti városmegújítási feladatok keretében támogatást nyújt épületek és közterületek felújításához, üres ingatlanok átmeneti közösségi hasznosításához annak érdekében, hogy a városrehabilitáció fizikai beavatkozásain túlmenően elindítsa és erősítse a területen zajló pozitív társadalmi és gazdasági folyamatokat.

A támogatás célja olyan közterületre, telekre, vagy épületre kiterjedő, kisléptékű beavatkozások ösztönzése, amelyek hozzájárulnak a helyi közösségek együttműködésének erősítéséhez, új vagy megújuló szolgáltatások megjelenéséhez, illetve javítják a városi mikrokörnyezet minőségét. A támogatás lehetőséget ad foghíjak, alulhasznosított területek, ingatlanok átmeneti hasznosítására is (városi területek köztes hasznosítása), a városmegújítás helyspecifikus, innovatív módjain.

A program keretében a támogatás igénybe vehető

- közterületek tájépítészeti elemeinek megújítására;

- közösségi cél elérése érdekében közterülethez kapcsolódó épületek, épületrészek és helyiségek részleges bontására, teljes vagy részleges felújítására;

- üres, alulhasznosított ingatlanok átmeneti, helyi közösségi hasznosítására.

# A pályázók köre

A támogatási programra a Kerületi Önkormányzatok nyújthatnak be pályázatot.

Egy pályázó több pályázatot is benyújthat.

# A pályázatok keretében elnyerhető támogatás

A támogatás forrása a 27/2013. (IV.18.) Főv. Kgy. rendelet alapján a 2013. évben kiosztott, de fel nem használt támogatás.

Pályázni vissza nem térítendő, utólagos pénzbeli finanszírozás formájában nyújtott támogatásra lehet.

A támogatásra fordítható összesen 213 millió Ft, melyből pályázatonként **legfeljebb 80 millió Ft** osztható ki.

A nyertes pályázatok lebonyolítása során a kerületi önkormányzatok projektgazdaként felelősek a támogatások felhasználásért, és kihelyezéséért az egyes projektelemek végső kedvezményezettjei számára. A projektek lebonyolítása során a hatályos jogszabályokat - kiemelten a közbeszerzési eljárások előírásait - a projektgazdának felelősen be kell tartania.

# A pályázatok részletes ismertetése

A közösségi célú városrehabilitációs programok olyan kisléptékű, innovatív projektek, amelyek a helyi közösségek együttműködésének erősítését szolgálják városmegújítási eszközökkel.

A pályázat keretében támogatható továbbá az alulhasznosított területek, épületek és helyiségek átmeneti hasznosítása, melynek célja, hogy lehetőséget teremtsen a spontán jelentkező városi folyamatok számára, a hely adottságainak kihasználására és a helyszín felértékelődésére.

## A pályázattal támogatható munkák

B1) Közterületek tájépítészeti elemeinek megújítása:

1. kis léptékű köztéri fejlesztések;
2. kis léptékű közösségi beruházások;

B2) Közterülethez kapcsolódó ingatlanokat érintő beavatkozások:

1. közösségi célú épületek, építmények létesítése, felújítása;
2. ökologikus szemléletű épületfelújítások (pl.: zöld tetők, zöld falak létesítése);
3. belső udvarok, kertek innovatív felújítása;

B3) Üres, alulhasznosított ingatlanok átmeneti, helyi közösségi hasznosítása:

1. alulhasznosított területek hasznosítása időszakos közösségi funkciók létrehozásával;
2. foghíjak átmeneti hasznosítása pl. közösségi kertek létrehozása, játszóterek létesítése által;
3. üres ingatlanok (épületek, helyiségek) hasznosítása közösségi céllal;
4. hasznosításhoz kapcsolódó közösségformáló elemek.

## A jelen pályázat keretében nem támogatott elemek

A pályázat keretében az alábbi munkákra nem nyújtható támogatás:

* közműépítés, -felújítás;
* útépítés;
* egyéb infrastrukturális fejlesztés;
* parkoló kialakítás;
* közintézmények felújítása.

## A támogatások mértéke

A Keretből elnyerhető támogatás legmagasabb összege nem haladhatja meg az 80 millió forintot.

Az egyes célokra az alább meghatározott mértékben igényelhető támogatás:

1. Közterületek tájépítészeti elemeinek megújításához a költségek legfeljebb 80 %-áig
2. Közterülethez kapcsolódó ingatlanokat érintő beavatkozások költségeinek legfeljebb 80 %-áig
3. Üres, alulhasznosított ingatlanok átmeneti, közösségi hasznosításához a költségek legfeljebb 80 %-áig
4. Magántulajdonban lévő ingatlanokon a munkák költségének legfeljebb 50 %-áig.

## A pályázat rendje

A programok kidolgozása és lebonyolítása a pályázó önkormányzat feladata. A Pályázatok összeállításához Kiíró a pályázati időszak alatt szakmai segítséget nyújt, amelynek keretében szakmai útmutatókat bocsáthat a pályázók rendelkezésére.

A pályázatoknak legalább az alábbiakat kell tartalmaznia:

* a pályázati felhívás mellékletét képező **Pályázati Adatlapot**;
* a pályázó és a projekt adataival kitöltött **Együttműködési Megállapodás** tervezetét, az egyedi projektelemre való javaslatokkal kiegészítve;
* a pályázati program indokoltságának, átfogó tartalmának bemutatását,
* a meglévő és a tervezett állapot bemutatását és elemző értékelését, az épített környezet értékeinek ismertetését,
* a területre vonatkozó érvényes **szabályozási terv kivonatát**;
* a beavatkozásokkal érintett ingatlanok **helyszínrajzát**;
* legalább **koncepcióterv szintű** **tervdokumentációt** (terv, rövid műszaki leírás);
* a jelenlegi állapotot bemutató **fotódokumentációt**;
* a program **időbeli ütemezését**, különös tekintettel a tervezési, előkészítési, versenyeztetési, tulajdonrendezési közbeszerzési és kivitelezési feladatok időszükségleteire;
* a projekt **költségbecslését**, az egyes projektelemek költségbecslését;
* a program tervezett **finanszírozási konstrukcióját** (a forrásigény részletezését fővárosi támogatás, kerületi önkormányzat, társasház vagy egyéb magánszféra forrásának bontásában);
* a projektmenedzsment megnevezését, **szervezeti felépítését**, a lebonyolító szervezet bemutatását;
* a projektelemek **tulajdonviszonyainak bemutatását:** az ingatlanállomány tulajdonosi, bérlői, használói viszonyainak összefoglaló ismertetése (táblázat, áttekintő térképvázlat), és a fejlesztéssel érintett ingatlanok **60 napnál nem régebbi tulajdoni lapjának** bemutatása (nem hiteles tulajdoni lap másolat megfelelő);
* a projektben érintett ingatlanok tulajdonosainak (szükség esetén vagyonkezelőinek) **nyilatkozatát a projektben való együttműködésről**;
* a projektben érintett kerületi önkormányzati tulajdonú ingatlanokra vonatkozó **tulajdonosi hozzájárulást**;
* az előzetesen elvégzett egyeztetések (lakossági felmérés, fórumok, **közműegyeztetések**, hatósági állásfoglalás stb.) eredményét;
* **képviselő- testületi határozatot** arról, hogy nyertes pályázat esetén az önkormányzat költségvetésében biztosítja a projekthez szükséges önrészt és felhatalmazza a Polgármestert sikeres pályázat esetén az Együttműködési Megállapodás aláírására;
* a kerületi önkormányzat **nyilatkozatát** arról, hogy a pályázaton **részt kíván venni** és vállalja, hogy az érintett ingatlanokat a projekt lezárásától számított **5 éven belül nem idegeníti el**;
* a kerületi önkormányzat nyilatkozatát arról, hogy a projekt keretében létrehozott funkciót 5 évig üzemelteti.

A pályázatban igényelt **támogatás megítéléséről** a Fővárosi Közgyűlés dönt, a döntés eredményéről a Pályázót értesíti, majd a támogatást elnyert pályázókkal **Együttműködési Megállapodást** köt. A pályázati kiírás mellékletét képező Együttműködési Megállapodás tervezet előzetes irányadó minta, a pályázatok egyedi jellemzői alapján a változtatás jogát a Támogató fenntartja.

Ezt követően kerülhet sor az egyes projektelemek részletes kidolgozására és előkészítésére, melynek alapján a Felek egyedi **Támogatási Szerződést** kötnek. A Támogatási Szerződés megkötésének feltétele, hogy a nyertes pályázók részletes anyagot nyújtsanak be, melynek az alábbiakat tartalmazniuk kell:

1. a projekt költségvetése, ütemezése táblázatos formában
2. kiviteli tervek alapján készített tételes költségvetés kiírás, beárazott költségvetéssel
3. az érintett ingatlanok 60 napnál nem régebbi tulajdoni lapjának hiteles másolata és hivatalos helyszínrajza
4. a tervezett munkák részletes bemutatása, leírása
5. a munkákkal érintett tulajdonosok és a tulajdonnal rendelkezni jogosultak megállapodása és kötelezettségvállalása
6. Kedvezményezett nyilatkozata az államháztartásról szóló törvényben meghatározott költségvetési támogatásra vonatkozó szabályoknak való megfelelésről
7. engedélyköteles építési tevékenység esetén a jogerős hatósági (rekonstrukcióra, felújításra, építésre, bontásra, stb. jogosító) engedélyeket, és az azokhoz tartozó tervdokumentációkat; nem engedélyköteles építési tevékenység esetén az építési engedélyezési szintű kidolgozottsággal rendelkező terveket
8. kiviteli tervdokumentáció.

# A pályázat lebonyolítása és ütemezése

Jelen felhívás alapján a pályázatok lebonyolítása az alábbi ütemezés szerint zajlik:

Pályázat meghirdetése: 2014. május 05.

Pályázatok benyújtása: 2014. augusztus 15-ig

Döntés a pályázatokról: 2014. szeptember 30-ig

Együttműködési Megállapodás elfogadása: 2014. december 31-ig

A pályázatok építési engedélyezésre benyújtandó

 vagy ezzel azonos szintű anyagainak bemutatása: 2015. március 31-ig folyamatosan.

A pályázatok részletes anyagainak benyújtása: 2015. augusztus 31-ig folyamatosan.

A pályázatok Támogatási Szerződésének elfogadása: 2015. december 31-ig folyamatosan.

A munkák elvégzésének és pénzügyi elszámolásának határidejét a felek a Támogatási Szerződésben rögzítik.

# A pályázatok benyújtásának módja

A pályázatokat A4 formátumban, a Pályázati Adatlap minden oldalán, valamint a címlapon szignált egy eredeti és egy másolati példányban összefűzve, folyamatos oldalszámozással ellátva, valamint egy példányban elektronikus formában CD lemezen .pdf formátumban kell benyújtani. A CD-re kerülő anyagokat egy fájlba összefűzve, a papíralapon beadott pályázattal megegyezően kérjük beadni.

A pályázati felhívás és mellékletei a Fővárosi Önkormányzat honlapjáról ([www.budapest.hu](http://www.budapest.hu)) tölthető le. A pályázattal kapcsolatos kérdéseket írásban, e-mailen (ter\_koz@budapest.hu) lehet feltenni.

A pályázatokat a Fővárosi Önkormányzat Főpolgármesteri Hivatalához (Budapest, V. ker. Városháza u. 9-11.) kell benyújtani postai úton vagy az Ügyfélszolgálati Irodában személyesen. A csomagoláson fel kell tüntetni: **„Pályázat a Városrehabilitációs Keret támogatására”**.

A benyújtás határidejének a Fővárosi Önkormányzat Főpolgármesteri Hivatalába történő érkeztetés dátuma tekintendő. A késve érkezett pályázatok elbírálás nélkül érvénytelennek minősülnek.

# A pályázatok elbírálása

A benyújtott pályázatok formai értékelése vizsgálja, hogy a dokumentációt hiánytalanul kitöltötték-e, a szükséges mellékleteket csatolták-e, s a pályázatot az előírt módon nyújtották-e be. A formailag hiányosan összeállított vagy tartalmilag nem értelmezhető pályázatok nem kerülnek értékelésre.

A szakmai Bíráló Bizottság az elbírálás során az alábbi tartalmi szempontokat értékeli:

1. a pályázat illeszkedése a Fővárosi és a Kerületi városfejlesztési koncepciókhoz,
2. kapcsolódás megvalósítás alatt lévő projekthez, illeszkedés a fejlesztésekhez;
3. helyspecifikus, innovatív megoldások alkalmazása,
4. a projektjavaslat közösségi célú, a társadalmi részvételt támogató elemeinek megléte,
5. a létrehozott létesítmények fenntarthatósága,
6. a helyi közösségek együttműködésének elősegítése,
7. energiahatékony, környezettudatos és gazdaságilag fenntartható megoldások alkalmazása.

**A támogatásról** aFővárosi Közgyűlésdönt, a döntés eredményéről a Pályázót értesíti.

# Elszámolási rend

A pályázat nyertese kedvezményezettként működési támogatásnak nem minősülő, visszafizetési kötelezettség nélküli végleges juttatásban (vissza nem térítendő támogatás) részesül.

Támogató a Kedvezményezett részére előleget nem biztosít. A támogatások pénzeszközeinek átadására csak a megállapodásban rögzített munkák elvégzéséről az adott cím és mennyiség szerinti feladatra szóló, tételesen kiállított és ellenjegyzett számlák alapján kerül sor.

A Fővárosi Közgyűlés az igénybe vett támogatás felhasználását folyamatosan nyomon követi, a fizetési ütemeknek megfelelő teljesítést a Főpolgármesteri Hivatal helyszíni ellenőrzések során ellenőrzi.

A támogatásban részesült beruházás számviteli előírásoknak megfelelő nyilvántartásáról, aktiválásáról, az ezzel kapcsolatos beszámolási kötelezettségről, a közbeszerzési eljárások szabályszerűségéről a pályázó köteles gondoskodni.

A Kedvezményezett az elnyert támogatást a Támogatási Szerződésben meghatározott befejezési határidőt (kivitelezés esetében a műszaki átadás-átvétel napját) követően legfeljebb hat naptári hónapon belül veheti igénybe. A megjelölt határidőig fel nem használt támogatást a pályázó elveszíti.

# Mellékletek

Jelen pályázati kiírás mellékletei:

- 1. sz. melléklet: Pályázati Adatlap

- 2. sz. melléklet: Együttműködési Megállapodás minta